

Obrazloženje IV. Izmjena i dopuna proračuna Grada Otoka za 2026. godinu


Grad Otok		



OBRAZLOŽENJE PRORAČUNA GRADA OTOKA ZA 2026. GODINU

U skladu s odredbama Zakona o proračunu koji se odnose na izradu proračuna, Upravni odjel za financije i gospodarstvo u suradnji s Upravnim odjelom za komunalno gospodarstvo, poljoprivredu i pravne polove te sa Službom-tajništvom Grada Otoka, izradio je zajednički prijedlog Proračuna Grada Otoka za 2026. godinu.


PRIHODI I PRIMICI

[bookmark: _Hlk149327806]Planirani prihodi i primici proračuna Grada Otoka za 2026. godinu planirani su u iznosu od 15.664.000,00 eura.

Grupa 61-Prihodi od poreza planirani su u ukupnom iznosu od 2.633.891,55 eura, a sadrže poreze i prireze na dohodak (porez na dohodak po osnovi plaća, mirovina, od obrta, samostalnih zanimanja, zatim porez na dohodak od imovine i imovinskih prava, porez na dohodak od iznajmljivanja, od otuđenja imovine, na osnovi kamata na štednju, drugog dohotka, dohotka od kapitala), porez na imovinu (porez na kuće za odmor, na korištenje javne površine i porez na promet nekretnina) i porez na robu i usluge (porez na potrošnju alkoholnih i bezalkoholnih pića te porez na tvrtku) te ostale prihode.

Grupa 63-pomoći iz inozemstva i od subjekata unutar općeg proračuna u iznosu od 7.124.076,29 eura obuhvaćaju potpore iz državnog proračuna i pomoći od županijskog proračuna. U navedenim prihodima nalaze se tekuće i kapitalne pomoći.
Pomoći iz proračuna odnose se na tekuće pomoći od Ministarstva rada, mirovinskog sustava, obitelji i socijalne politike za financiranje rada Dječjeg vrtića Pupoljak Otok. Neke od značajnijih kapitalnih i tekućih pomoći su navedeni u nastavku. 
Kapitalna pomoć iz državnog proračuna Ministarstvo demografije za adaptaciju stana u Komletincima u iznosu od 45.000,00 eura.
Tekuće pomoći iz državnog proračuna Ministarstvo unutarnjih poslova za sigurnost cestovnog prometa – nabava kamera u iznosu od 13.317,00 eura.
Kapitalna pomoć iz državnog proračuna Ministarstvo prostornog uređenja za nabavku kompostera u iznosu od 22.222,20 eura.
Kapitalna pomoć od Ministarstva regionalnog razvoja za sanaciju ulice A. Hebranga u Otoku u iznosu od 50.000,00 eura.
Kapitalna pomoć iz državnog proračuna za opremanje DV Pupoljak Otok u iznosu od 29.896,97 eura.
Kapitalna pomoć od Ministarstva demografije za uređenje Dječjeg igrališta u iznosu od 65.221,39 eura.

Kapitalna pomoć od Ministarstva znanosti, obrazovanja i mladih iz Programa konkurentnosti i kohezija, za izgradnju dječjeg vrtića u Komletincima u iznosu od 1.140.000,00 eura. Potpora od Ministarstva prostornog uređenja, graditeljstva i državne imovine u iznosu od 45.000,00 eura za e- Planove. Kapitalna pomoć za sadnju stabala od Fonda za zaštitu okoliša u iznosu od 314.139,00 eura. Kapitalna pomoć od Fonda za zaštitu okoliša u iznosu od 59.886,94 eura. Kapitalna pomoć za izgradnju ulice V. Nazor, Otok u iznosu od 800.596,48 eura od APPRRR-a. Tekuća pomoć od Ministarstva demografije i useljeništva za Projekt rast kroz sport, znanje i glazbu u iznosu od 48.372,00 eura. 

Grupa 64 - Prihodi od imovine planirani su u ukupnom iznosu od 498.102,26 eura i sastoje se od prihoda za zakup državnog poljoprivrednog zemljišta, prihod od zakupa nekretnina, prihoda od zakupa javne gradske površine, naknada za koncesije, naknada za zadržavanje nezakonito izgrađene zgrade u prostoru te prihoda od kamata.

Grupa 65 - Prihodi od upravnih i administrativnih pristojbi, pristojbi po posebnim propisima i naknadama planirani su u iznosu od 3.113.765,90 eura, a odnose se na administrativne prihode, prihode po posebnim propisima (vodni doprinos, doprinos za šume, boravišna pristojba, pravo služnosti), prihod od komunalnog doprinosa i komunalne naknade.

Grupa 66 - Prihodi od prodaje proizvoda i roba te pruženih usluga planirani su u iznosu od 63.000,00  eura te se odnose na prihod od pruženih usluga Hrvatskih voda.

Grupa 68 - Kazne, upravne mjere i ostali prihodi planiraju se u iznosu od 5.664,00 eura, a obuhvaćaju prihode od kazni, povrate u proračun te ostale prihode.

Grupa 683 - Vlastiti prihodi i primici proračunskih korisnika iznose 1.282.500,00 eura, a sastoje se od planiranih prihoda proračunskih korisnika Grada Otoka, a to su Otočka razvojna agencija, Dječji vrtić Pupoljak te Gradska knjižnica Otok.

Grupa 7- Prihodi od prodaje nefinancijske imovine planirani su u iznosu od 51.000,00 eura, a sastoje se od prihoda od prodaje državnog poljoprivrednog zemljišta.

Grupa 8- Prihodi od financijske imovine i zaduživanja planirani su u ukupnom iznosu 897.000,00 eura. 







RASHODI I IZDACI

Planirani rashodi i izdaci proračuna Grada Otoka u 2026. godini iznose 15.664.000,00 eura.


Grupa 31 - rashodi za zaposlene planirani su u iznosu od 3.518.306,74 eura, a odnose se na rashode za zaposlene u upravnim tijelima Grada.
Grupa 32 - materijalni rashodi planirani su u iznosu od 2.811.547,31 eura, a odnose se na naknade troškova zaposlenima (troškovi službenih putovanja i naknada za prijevoz na posao i s posla) u upravnim tijelima Grada, uredski materijal, materijal za čišćenje i održavanje, energiju (režijski troškovi), materijal i dijelove za tekuće i investicijsko održavanje, usluge telefona, usluge tekućeg i investicijskog održavanja, promidžbe i informiranja, komunalne usluge, najamnine i zakupnine, zdravstvene i veterinarske usluge, intelektualne usluge i ostale usluge. Ostali rashodi odnose se na troškove za rad predstavničkih tijela, povjerenstava i slično, reprezentaciju, pristojbe, naknade i troškove protokola.

Grupa 34 - financijski rashodi planirani su u iznosu od 40.340,00 eura te se odnose na bankarske usluge i usluge platnog prometa.

Grupa 35 - subvencije planirane su u iznosu od 90.000,00 eura, a odnose se na subvencije poljoprivrednicima i obrtnicima.

Grupa 36 – pomoći dane u inozemstvo i unutar općeg proračuna planirane su u iznosu od 10.000,00 eura, a odnose se na kapitalnu pomoć za izgradnju stadiona 12. redarstvenika u Vukovaru.

Grupa 37 - naknade građanima i kućanstvima na temelju osiguranja i druge naknade – planirani je iznos 449.644,51 eura, a odnosi se na troškove gradskog i međugradskog prijevoza učenika, naknade građanima i kućanstvima, jednokratne novčane pomoći, socijalne pomoći, troškove stanovanja i obrazovanja.

Grupa 38 - Ostali rashodi planirani su u iznosu od 985.094,91 eura, a donacije se odnose na udruge građana, političke stranke, financiranje vatrogastva, kapitalne donacije crkvama te tekuće donacije školama.

Grupa 41 - rashodi za nabavu neproizvedene materijalne imovine planirani su u iznosu od 14.500,00 eura, a odnose se na troškove kupnje zemljišta.

Grupa 42 - rashodi za nabavu proizvedene dugotrajne imovine planirani su u iznosu od 7.184.691,53 eura, a odnose se na izgradnju objekta te nabavu, rekonstrukciju i modernizaciju postrojenja i opreme.


Grupa 45 - rashodi za dodatna ulaganja na nefinancijskoj imovini planirani su u iznosu od 509.875,00 eura, a odnose se na povećanje vrijednosti građevinskih objekata. 

Grupa 5-Izdaci za financijsku imovinu u otplatu zajmova planirana su u iznosu od 50.000,00 eura za otplatu kratkoročnog kredita.



RASHODI I IZDACI 

UPRAVNI ODJEL ZA KOMUNALNO GOSPODARSTVO I PRAVNE POSLOVE

Upravni odjel za komunalno gospodarstvo, poljoprivredu i pravne poslove obavlja sljedeće upravne, stručne i druge poslove; funkcioniranje i razvitak komunalnog gospodarstva (obavljanje komunalnih djelatnosti te izgradnja i održavanje komunalnih objekata i uređaja u stanju funkcionalne ispravnosti, koordinacija rada pravnih i fizičkih osoba koje obavljaju pojedine komunalne djelatnosti); vrši pripremu i provodi programe održavanja i gradnje objekata i uređaja komunalne infrastrukture; uređenje naselja i stanovanje; provođenje komunalnog reda; uređenje prometa na području Grada; investicijsko i tekuće održavanje imovine Grada; poslove komunalnog sustava vezane uz druge propise; održavanje infrastrukture i drugih javnih prostora od interesa za Grad; poslovi praćenja stanja u prostoru i vođenje sustava prostornog uređenja te izradu pripadajućih akata; poslovi pripreme te praćenje izrade i donošenja dokumenata prostornog uređenja; upravni postupak izdavanja rješenja o komunalnom doprinosu i komunalnoj naknadi, legalizacija, korištenje javnih površina, poslovi izrade i donošenja dokumenata prostornog uređenja; poslovi pripreme i praćenja izrade dokumenata potrebnih za realizaciju izgradnje gradskih razvojnih projekata,  provedba upravnog postupka u području podmirenja troškova stanovanja i drugih prava u sustavu socijalne skrbi; izrada nacrta općih akata (normativna djelatnost, zastupanje Grada pred sudovima i drugim tijelima po punomoći, provedba javne nabave, službenički odnosi i drugo.



R 103.01. GLAVA 7: ADMINISTRATIVNO I TEHNIČKO OSOBLJE

Program obuhvaća aktivnosti kojima se izvršavaju rashodi Upravnih odjela vezani za prava iz radnog odnosa službenika i tekući rashodi za potrebe funkcioniranja odjela.

Ovim izmjenama i dopunama proračuna povećavaju se rashodi za zaposlene u iznosu od 18.380,00 eura zbog zapošljavanja novih osoba u Odjelu, te ostvarivanja materijalnih prava zaposlenika.

R. 103.08. GLAVA 8: KOMUNALNA DJELATNOST

OPIS PROGRAMA:
Program obuhvaća aktivnosti kojima se održava komunalni red u Gradu Otoku. Nastoji se ulagati u održavanje komunalne infrastrukture i djelatnosti kako bi stanovnici mogli nesmetano obavljati svoje svakodnevne aktivnosti.
Cilj programa je kroz održavanje i sanaciju komunalne infrastrukture na području Grada Otoka zadržati postojeću kvalitetu života.
Aktivnosti koje su planirane su: geodetsko-katastarske usluge, geodetsko-katastarske usluge za uređenje komunalne infrastrukture, legalizacija građevina u vlasništvu Grada, održavanje krajolika Virovi, stroj za čišćenje vodotoka te dodatna ulaganja za ostalu nefinancijsku imovinu koja uključuje planove i projektnu dokumentaciju za komunalnu infrastrukturu te izmjene prostornog plana i digitalnu transformaciju. 

Ovim Izmjenama i dopunama proračuna smanjuje se rashodi za usluge u iznosu 18.150,00, a odnose se na smanjenje geodetsko katastarskih usluga, održavanje krajolika Virovi, te se povećavaju rashodi za usluge za troškove naknade za uređenje voda, te obveze za održavanje stroja za čišćenje vodotoka u iznosu od 10.370,00 eura.
Također se povećavaju rashodi za dodatna ulaganja na nefinancijskoj imovini u iznosu od 49.000,00 eura, a odnose se na planove i projektnu dokumentaciju Poduzetničke zone Otok, te planove i projektnu dokumentaciju za dogradnju vodoopskrbne mreže u gradu Otoku. 

R.103.08.01. ODRŽAVANJE KOMUNALNE INFRASTRUKTURE

OPIS PROGRAMA
Program obuhvaća aktivnosti kojima se poboljšava komunalna infrastruktura Grada Otoka.
Nastoji se ulagati u javnu rasvjetu kako bi sve gradske ulice imale primjerenu javnu rasvjetu. Obuhvaća održavanje javne rasvjete na području Grada Otoka, sanaciju divljih odlagališta otpada te ESCO model, rekonstrukciju javne rasvjete te rekonstrukciju javne rasvjete ispred OŠ Otok.
Ovim Izmjenama i dopunama proračuna smanjuju se rashodi za sufinanciranje izgradnje regionalnog vodovoda u iznosu od 124.318,09 eura, te smanjenje rekonstrukcije javne rasvjete u iznosu od 24.312,50 eura.




R 103.08.01.01 Aktivnost: ODRŽAVANJE JAVNIH POVRŠINA

Obuhvaća aktivnosti održavanje komunalne infrastrukture, sadnju stabala po gradskim ulicama koja je podijeljena u dvije faze, ukrašavanje javnih površina, uređenje javne površine u prolazu u Ulici Vladimira Nazora u Otoku te sanaciju kanalske mreže unutar naselja. Nadalje, obuhvaća izgradnju parkirališta u središtu Komletinaca, rekonstrukciju Ulice V. Nazora u Otoku te dječja i sportska igrališta.

Ovim Izmjenama i dopunama proračuna povećavaju rashodi za usluge održavanja komunalne infrastrukture u iznosu od 40.000,00 eura, povećanje rashoda za sanaciju kanalske mreže unutar naselja u iznosu od 27.000,00 eura, te smanjenje rashoda za revitalizaciju javnih površina i nogometnih igrališta u iznosu od 15.000,00 eura, te povećanje rashoda za prikupljanje animalnog otpada i ukrašavanje javnih površina u iznosu od 23.500.00 eura. 
Također se povećavaju rashodi za nabavu proizvedene dugotrajne imovine u iznosu od 48.335,85 eura za sanaciju ulice A: Hebranga u Otoku.

R 103.08.01.02 Aktivnost: IZGRADNJA PROMETNE INFRASTRUKTURE

Obuhvaća aktivnosti održavanja javnih prometnih površina i sanaciju cesta radi bolje prometne povezanosti, sufinanciranje izgradnje regionalnog vodovoda, sanaciju Gundulićeve ulice, rekonstrukciju Ulice kralja Tomislava u Komletincima te rekonstrukciju nogostupa u Ulici J. Kozarca u Komletincima. Zatim sanaciju nogostupa i kolnih ulaza u Ulici bana Josipa Jelačića u Otoku, sanaciju Ulice braće Radić i Gradinci u Otoku, izgradnju parkirališta i uređenje okoliša na nogometnom stadionu u Komletincima, sanaciju gradskog prostora u Komletincima, rekonstrukciju i izgradnju pješačke staze u Bosutskoj ulici te autobusna stajališta. 

Ovim Izmjenama i dopunama proračuna smanjuju se rashodi za 408.113,04 eura, a odnosi se na sanaciju nogostupa i kolnih ulaza u ulici B. Jelačića u Otoku, sanaciju Gundulićeve ulice, rekonstrukciju i izgradnju pješačke staze u Bosutskoj ulici, sanaciju ulica Gradinci i B. Radića u Otoku, te rekonstrukciju nogostupa u ulici. J. Kozarca u Komletincima. 

R.103.08.01.02.0 Aktivnost: IZGRADNJA CESTE
Ovim Izmjenama i dopunama proračuna povećavaju se rashodi za nabavu proizvedene dugotrajne imovine u iznosu od 189.000,00 eura a odnose se na rekonstrukciju ulice V. Nazora u Otoku. 

R 103.08.01.05 Aktivnost: ODRŽAVANJE GROBLJA

Obuhvaća aktivnost uređenja i održavanja gradskih groblja na području Grada Otoka: održavanje groblja u Komletincima i održavanje groblja u Otoku. Za groblje u Komletincima planira se aktivnost rekonstrukcije ograde, a na groblju u Otoku planira se obnova postaja Križnoga puta te obnova Spomen parka u centru Otoka.

Ovim izmjenama i dopunama proračuna povećavaju se rashodi za usluge u iznosu od 3.900,00 a odnose se na održavanje groblja u Komletincima i Otoku. 

Nadalje, povećavaju se rashodi za nabavu neproizvedene dugotrajne imovine u iznosu od 12.000,00 eura, a odnose se na kupnju zemljišta u Otoku, zbog potrebe proširenja DV Pupoljak Otok, te povećanje rashod za nabavu proizvedene dugotrajne imovine za kupnju poslovnog prostora u Komletincima. 

Također se povećavaju dodatna ulaganja na postrojenju i opremi u iznosu od 5.000,00 eura za obnovu postaja Križnog puta na groblju Otok. 

R.103.08.01.08 Aktivnost: NABAVKA I SUBVENCIONIRANJE KOMUNALNE OPREME
Ovim izmjenama i dopunama proračuna povećavaju se rashodi za nabavu neproizvedene dugotrajne imovine a odnosi se na unapređenje sustava prikupljanja komunalnog otpada u iznosu od 28.882,20 eura.

Također se povećavaju materijalni rashodi u iznosu od 20.000,00 eura a odnose se na priključke za vodovodnu i kanalizacijsku mrežu. 



SLUŽBA-TAJNIŠTVO GRADA

Služba-tajništvo grada obavlja sljedeće upravne, stručne i druge poslove koji se odnose na rad Gradskoga vijeća i rad njegovih radnih tijela; poslovi vezani za rad i organizaciju lokalne i mjesne samouprave, poslovi prijemnog ureda i otpreme pošte, zaštita i čuvanje arhivskog gradiva, poslovi ureda gradonačelnika i protokola, protupožarna zaštita, odgoj i obrazovanje, kultura, sport, društvene djelatnosti, suradnja s udrugama, poslovi pripreme i provedbe programa javnih potreba društvenih djelatnosti, upravljanje informacijama (pravo na pristup informacijama), odnosi s javnošću te ostali opći poslovi gradske uprave. 



R.104.04 GLAVA 4 ADMINISTRATIVNO I TEHNIČKO OSOBLJE
Program obuhvaća aktivnosti kojima se izvršavaju rashodi Službe vezani za prava iz radnog odnosa službenika i tekući rashodi za potrebe odjela.
Ovim izmjenama i dopunama proračuna povećavaju se rashodi za zaposlene u iznosu od 25.500,00 eura, zbog zapošljavanja novih osoba u Odjelu, te ostvarivanja materijalnih prava zaposlenika.

R.104.05.01.02 Aktivnost: FINANCIRANJE IZVANZAKONSKE OBVEZE
Ovim izmjenama i dopunama proračuna smanjuju se rashodi u iznosu od 29.330,00 eura, a odnose se na usklađenje sufinanciranja male škole sporta, škole tambure, škole stranih jezika te škole tenisa. 

R.104.06.GLAVA 6: JAVNE POTREBE U ŠPORTU I REKREACIJI

R.104.06.01	PROGRAM: TEKUĆI PROGRAM
Program obuhvaća aktivnosti kojima se izvršavaju rashodi za javne potrebe u sportu u 2026. godini. Aktivnosti obuhvaćaju rad sportskih udruga na području Grad Otoka. Tim se aktivnostima nastoji poboljšati životni standard stanovnika Grada Otoka. Nastoji se promovirati zdrav način života te uključivanje što većeg broja djece u sportske aktivnosti na području Grada Otoka.
Obuhvaća ulaganje u sportske udruge na području Grada kako bi nesmetano mogle ulagati u djecu i promovirati zdrav način života.
Nastoji se ulagati u infrastrukturu i uređenje stadiona kako bi mogli usavršavati svoje talente i znanja.
CILJ PROGRAMA:
Poticanje razvoja sporta u Gradu Otoku, ulaganje u razvoj mlađih sportaša radi stvaranja široke kvalitativne osnove kao uvjeta daljnjeg napretka. Cilj je i sačuvati dostignutu kvaliteta sporta na području Grada te veća skrb o školovanju stručnih kadrova i unaprjeđenju stručnog rada, poticanje uključivanja u sport što većeg broja građana, osobito djece i mladeži.

Ovim izmjenama i dopunama proračuna povećavaju se pomoći unutar općeg proračuna u iznosu od 10.000,00 eura, a odnosi se na izgradnju stadiona 12. redarstvenika u Vukovaru. 


R.104.07.01.01 Aktivnost: MANIFESTACIJE
Obuhvaća održavanje raznih manifestacija na području Grada Otoka, kao što su izdaci za Festival glumca, organiziranje filmskih projekcija, Otočko proljeće, Otočka kulenijada, predstava u Otoku te Lutkarsko proljeće.

Ovim Izmjenama i dopunama proračuna povećavaju se ostali nespomenuti rashodi poslovanja  u iznosu od 46.242,74,00 eura a odnose se na manifestacije Otočko proljeće i Otočku kulenijadu. 


R.104.07.01.01.06 Aktivnost: PROSLAVA NOVE GODINE I BOŽIĆNI SAJAM
Obuhvaća aktivnosti proslave Nove Godine i Božićnog sajma.
Ovim Izmjenama i dopunama proračuna povećavaju se rashodi za održavanje Božićnog sajma i dočeka Nove godine u Otoku u iznosu od 31.000,00 eura. 


R.104.09.02. Aktivnost: POMOĆ OBITELJI I KUĆANSTVIMA
Aktivnost obuhvaća pomoć obiteljima i kućanstvima, pomoć udrugama, osobama s invaliditetom i posebnim potrebama, pomoć hrvatskim braniteljima kroz trošak sahrane, sufinanciranje kupnje pomoćnih obrazovnih materijala, sufinanciranje smještaja učenika u učeničkim domovima, stipendije redovnim studentima, edukacije za državnu maturu, financijsku potporu za novorođene bebe, sufinanciranje starih ruševnih objekata, sufinanciranje kupnje prve nekretnine, sufinanciranje cijene prijevoza umirovljenika te sufinanciranje odvoza smeća. Aktivnost još obuhvaća kapitalne donacije za stambeno zbrinjavanje.

Ovim izmjenama i dopunama proračuna povećavaju se rashodi za sufinanciranje kupnje pomoćnih obrazovnih materijala za OŠ u Otoku i Komletincima u iznosu od 13.603,01 eura, te se povećavaju rashodi za sufinanciranje kupnje prve nekretnine u iznosu od 24.000,00 eura.

Nadalje smanjuju se rashodi za stipendije za redovne studente u iznosu od 11.000,00 eura. 

R.104.11 GLAVA 11: SUSTAV CIVILNE ZAŠTITE
PROGRAM:TEKUĆI PROGRAM OPIS PROGRAMA:

Program sustava civilne zaštite obuhvaća aktivnosti usmjerene na organiziranje, opremanje i funkcioniranje sustava civilne zaštite na području Grada Otoka. Programom se osiguravaju sredstva za rad i osposobljavanje operativnih snaga civilne zaštite, provođenje preventivnih mjera te izradu i ažuriranje planskih dokumenata. Aktivnosti uključuju suradnju s nadležnim službama, udrugama i institucijama u sustavu civilne zaštite. Program je usklađen s važećim zakonskim propisima i obvezama jedinice lokalne samouprave. Posebna se pozornost posvećuje pripravnosti za izvanredne situacije i elementarne nepogode.

CILJ PROGRAMA:

Cilj programa sustava civilne zaštite je zaštita života i zdravlja građana, imovine i okoliša na području Grada Otoka. Programom se nastoji osigurati učinkovito djelovanje svih sastavnica civilne zaštite u slučaju nesreća i kriznih situacija. Jačanjem preventivnih mjera i osposobljavanjem sudionika smanjuju se rizici i posljedice izvanrednih događaja. Program doprinosi pravodobnom i koordiniranom odgovoru na ugroze. Dugoročno, cilj je povećati sigurnost i otpornost lokalne zajednice.
R.104.11.01	Aktivnost: DVD OTOK
Ova aktivnost obuhvaća tekuće donacije DVD-u Otoku, što je zakonska obveza Grada Otoka.

Ovim izmjenama i dopunama proračuna povećavaju se rashodi za tekuće donacije u iznosu od 20.000,00 eura, a odnose se na održavanje obljetnice za DVD Otok. 


UPRAVNI ODJEL ZA FINANCIJE I GOSPODARSTVO

Upravni odjel za financije i gospodarstvo obavlja sljedeće upravne, stručne i druge poslove; poslovi planiranja, izrade i praćenja izvršenja Proračuna Grada; poslovi vođenja knjigovodstva te vođenja platnog prometa putem računa Grada; izvještaja o izvršenju Proračuna, izrada ostalih zakonom propisanih izvještaja; nadzor proračunskih korisnika; vođenje evidencija gradske imovine; vođenje poslova osiguranja imovine; poslovi obračuna plaća radnika gradske uprave, poslovi naplate gradskih prihoda; uspostavljanje, razvijanje i koordiniranje sustava financijskog upravljanja i kontrole; utvrđivanje i obračun šteta od elementarnih nepogoda i raspodjela sredstava pomoći, stručni i drugi poslovi vezani za razvoj gospodarstva i poljoprivrede na području Grada, upravljanje Poduzetničkim inkubatorom, promocija i razvoj poduzetničke zone, financijsko praćenje izvršenja provedbe EU projekata.




R.105.01. GLAVA 1: ADMINISTRATIVNO I TEHNIČKO OSOBLJE

Program obuhvaća aktivnosti kojima se izvršavaju rashodi Upravnog odjela vezani za prava iz radnog odnosa službenika i tekući rashodi za potrebe svih odjela u Gradu Otoku.


Ovim izmjenama i dopunama proračuna povećavaju se rashodi za zaposlene u iznosu od 9.140,00 eura, rashodi za materijal i energiju u iznosu od 4.500,00 eura, rashodi za usluge u iznosu od 20.428,25 eura, te financijski rashodi u iznosu od 8.500,00 eura.
 



